MUI HUWA MWEMA

Nilikuwa kati ya wale watoto sugu wa kutajika mtaani. Kila nilipopita
watu walinitupia macho tu. Nilikuwa siambiliki. Sisemezeki. Si shuleni.
Si nyumbani. Uvivu ulinijaa. Nikabaki nikipiga malapa pale nilipoipata
nafasi. Nyumbani wazazi walisema mpaka wakachoka. Majirani nao walibaki
tu vinywa wazi . Walipoona vile nilivyokuwa nikijitosa shimoni.
Niliwadharau kupita kiasi. Sikutaka wawe wakinichunguza chunguza kama
Askari kanga. Mimi nilijiona bora. Si kimaumbile tu lakini hata kifedha.
Nilijiona nimetoka katika mazingira bora. Nilikuwa na kiburi. Ubaguzi wa
aina hii ulipigwa vita hata shuleni. Vilevile sikuskia la mwadhini wala
la mteka maji msikitini.

Kujidai kwangu huku kulinifurisha kichwa. Nilikuwa na matamanio ya kila
namna. Humo shuleni nikawa napatana tu na watu wa aina yangu.
Nikajifunza tabia nyinginezo zisizofaa. Nikaanza kulewa na kuvuta
visivyotakikana. Tabia hizi zilinifanya nikose makini darasani. Akili
nilikuwa nazo kweli. Hapo awali nilikuwa sipitwi darasani. Nikishindwa
sana ningeambulia nambari tatu darasani. Nilianza kuteremka mlima
polepole. Siku za mwisho wa juma na za likizo nilizipenda sana. Baada ya
kufanya kazi ya likizo. Nilizurura na vijana wa aina yangu. Wazazi
waliniasa bila kuchoka. Maneno yao yalipitia sikio moja na kutokea lile
jingine. Wanafunzi waliokuwa makini darasani niliwaona mazuzu wasioijua
dunia. Hata nikiwacheka kimoyomoyo. Nilipokuwa nikiwaona wakizionesha
tabia zao nyofu kwa walimu na wanafunzi wengine wazuri kama wao.

Siku moja katika hizo pitapita zangu. Wakati wa likizo nilijiingiza
katika ukumbi uliokuwa umejaa watu furifuri. Nilidhani huko ningewapata
wale wenzangu lakini wapi. Hata hivyo, sikuelewa jinsi nilivyoshawishika
na kujumuika na watu hao. Nilianza kutulia na kusikiliza yaliyojadiliwa.
Mara ,mmoja wa majirani zangu akapanda jukwani. Nilitamani kujiondokea.
Lakini badala yake nikaanza kujizungumzia. Huyu naye ana lipi la kusema
mbele ya watu. Sauti nyingine katika nafsi yangu ikaniambia. Acha
kumdharau. Wasemaji wamesema nabii hana heshima kwao. Keti utulie.
Jirani yule ambaye nilikuwa ninamdunisha siku zote. Kumbe alikuwa na
kisima cha nasaha. Ingawa hakuwa ameniona. Nilihisi kama aliyekuwa
akinipiga vijembe. Alitoa kisa cha mwana mpotevu katika biblia ambacho
kilinimulika mimi. Ingawa nilikifahamu kisa hicho. Alikisimulia na
kukitia chumvi pamoja na bizari ya duniani. Kisiweze kufahamika moja kwa
moja kuwa ndicho hicho. Kisha hicho kiliakisi maisha yangu. Na kiburi
nilichokuwa nacho. Nilijiona mwenyewe katikt kila sentensi aliyoitamka.
Ulimi wa jirani ambaye daima nilimpuuza. Uliniwekea wazi maisha yangu
kama mtazamaji sinema. Aliyoyasema yalinihisu. Yakanifunza mengi.
Niliketi kinywa wazi. Nikaendelea kuwasikiliza wazungumzaji wengine.

Nilijiuliza maswali tumbi nzima. Mungu amenitunukia kila kitu kizuri.
Mbona najididimiza shimoni?. Mbona najitia matatani?. Mbona nawatia
wazazi uchungu na aibu?. Mbona sikazani darasani kama zamani?. Wakati wa
mabadiliko ni huu. Nikiwa bado katika kidato cha pili. Tena muhula wa
kwanza. Lazima nijikunje mapema. Kwani samaki mkunje angali mbichi. Yule
jirani niliyekuwa namwona si chochote si lolote. Sasa nilimthamini.
Baada ya muda mabadiliko yangu kitabia na kimienendo yalianza
kudhihirika. Kule nyumbani nilianza kujifanyia kazi. Nilithamini kila
mtu mwenye tabia nzuri. Mwanzoni wazazi wangu walishuku kuwa nilikuwa
nimetenda jambo kubwa la kufichika. Kwa sababu nilijifanya Simba
aliyenyeshewa. Baada ya muda walianza kuyaamini. Nilianza kuwa mshirika
wa karibu na huyo jirani yangu. Jirani alinisaidia sana. Alinisaidia
kuimarisha uhusiano mwema na majirani wengine. Wazazi nao walizidi
kunipenda. Shuleni nako nilionekana kuwa mwana mtiifu. Nilianza kupata
alama zilizokuwa nikipata katika kidato cha kwanza. Ni kweli palipo na
nia pana njia. Nia ninayo,nitafaulu zaidi. Sitazamii kuteleza Tena.
Kweli wahenga hawakukosea waliposema,kuteleza sio kuanguka. Nilikubali
kuwa nilikuwa nimeteleza kidogo tu. Ama kweli jirani mpende. Wazazi
wangu walifurahi sana. Marafiki zangu pia walifurahi na mabadiliko hayo.
Nilijitahidi na masomo yangu. Nikatia fora kila kukicha. Walimu
walinihimiza na kunipa moyo wa kuendelea.


Question: Mwandishi darasani alikuwa anaambulia nambari ya ngapi
Answer: Tatu